*Հավելված 1*

*Հայաստանի Հանրապետության կառավարության*

*2019 թվականի \_\_\_\_\_\_\_\_\_\_\_\_ N \_\_\_\_ - Ն որոշման*

**ԿԱՐԳ**

**ԱՐՏԱՔԻՆ ԳՈՐԾԵՐԻ ԲՆԱԳԱՎԱՌՈՒՄ ՊԵՏԱԿԱՆ ԿԱՌԱՎԱՐՄԱՆ ՀԱՄԱԿԱՐԳԻ ՄԱՐՄԻՆՆԵՐԻ ՓՈԽԳՈՐԾԱԿՑՈՒԹՅԱՆ**

**I. ԸՆԴՀԱՆՈՒՐ ԴՐՈՒՅԹՆԵՐ**

 1. Սույն կարգով կարգավորվում են Հայաստանի Հանրապետության արտաքին գործերի բնագավառում միասնական քաղաքականության վարման գործում պետական կառավարման համակարգի մարմինների փոխգործակցության հետ կապված հարաբերությունները։

2. Վարչապետի հանձնարարությամբ սույն կարգի դրույթները կարող են տարածվել մարզպետների, ինչպես նաև՝ Հայաստանի Հանրապետության միջազգային պայմանագրերին և օրենքներին համապատասխան կամ վարչապետի որոշմամբ արտաքին գործերի բնագավառում գործունեություն իրականացնելու լիազորություն ունեցող պաշտոնատար այլ անձանց վրա:

**II. ԱՐՏԱՔԻՆ ԳՈՐԾԵՐԻ ԲՆԱԳԱՎԱՌՈՒՄ ՊԵՏԱԿԱՆ ԿԱՌԱՎԱՐՄԱՆ ՀԱՄԱԿԱՐԳԻ ՄԱՐՄԻՆՆԵՐԻ ՓՈԽԳՈՐԾԱԿՑՈՒԹՅՈՒՆԸ**

 3. Հայաստանի Հանրապետության պետական կառավարման համակարգում արտաքին գործերի նախարարությունն արտաքին գործերի բնագավառում Կառավարության քաղաքականությունը մշակող և իրականացնող մարմինն է։

4. Արտաքին գործերի բնագավառում պետական կառավարման համակարգի այլ մարմինները իրենց միջազգային բնույթի գործունեությունն իրականացնում են Կառավարության ծրագրի հիման վրա՝ արտաքին գործերի նախարարության հետ համաձայնեցված:

5. Պետական կառավարման համակարգի մարմիններն արտաքին գործերի բնագավառում իրենց գործունեությունն իրականացնում են սույն կարգով սահմանված ձևով Ձև 1 ներկայացված տարեկան գործունեության միջոցառումների ծրագրի այսուհետ՝ Ծրագիր հիման վրա, որը յուրաքանչյուր հաջորդ տարվա համար արտաքին գործերի նախարարություն է ներկայացվում ընթացիկ տարվա դեկտեմբերի 1-ին և ըստ անհրաժեշտության տարվա ընթացքում կարող է լրացվել կամ փոփոխվել՝ նոր ի հայտ եկած տեղեկությունների և ձեռք բերված պայմանավորվածությունների հիման վրա:

6. Ծրագրով չնախատեսված միջոցառումների մասին պետական կառավարման համակարգի մարմինները արտաքին գործերի նախարարությանը տեղեկացնում են դրանց իրականացման նախատեսված ժամկետից առնվազն 15, իսկ հրատապ դեպքերում՝ 3 օր առաջ:

7. Արտաքին գործերի նախարարությունը կարող է պետական կառավարման համակարգի մարմիններին ներկայացնել Ծրագրում միջոցառումների ներառման նպատակահարմարության վերաբերյալ դիրքորոշում, ինչպես նաև այլ միջոցառումներ ներառելու մասին առաջարկություններ՝ ծրագիրը ստանալուց հետո 10 օրյա ժամկետում, իսկ սույն Կարգի 6-րդ կետով նախատեսված միջոցառումների դեպքում՝ դրանք ստանալուց հետո եռօրյա ժամկետում:

8. Պետական կառավարման համակարգի մարմինները արտաքին գործերի նախարարություն են ներկայացնում Ծրագրում նախատեսված, ինչպես նաև 6-րդ կետում նշված միջոցառումների կատարման մասին տեղեկությունները` համապատասխան միջոցառման իրականացումից հետո եռօրյա ժամկետում:

9. Սույն կարգի 6-րդ և 8-րդ կետերում նախատեսված տեղեկությունների հիման վրա արտաքին գործերի նախարարությունը կարող է պետական կառավարման համակարգի մարմիններին և/կամ վարչապետին ներկայացնել առաջարկություններ:

10. Արտաքին գործերի նախարարությունը պետական կառավարման համակարգի մարմիններին տրամադրում է իրենց միջազգային բնույթի գործունեության իրականացման համար անհրաժեշտ տեղեկատվություն արտաքին քաղաքականության վերաբերյալ, ինչպես նաև, պետական կառավարման համակարգի մարմինների հարցման հիման վրա՝ դիրքորոշում արտաքին քաղաքականության բնագավառի կոնկրետ հարցերի վերաբերյալ՝ նման հարցում ստանալուց հետո 5-օրյա ժամկետում:

11. Պետական կառավարման համակարգի մարմինների կողմից Հայաստանի Հանրապետության արտաքին քաղաքական շահերին և միջազգային հարաբերություններին առնչվող առաջարկությունները վարչապետի և կառավարության քննարկմանն են ներկայացվում` դրանց վերաբերյալ արտաքին գործերի նախարարության կարծիքի հետ միասին:

12. Պետական կառավարման համակարգի մարմիններն ապահովում են արտաքին գործերի նախարարության ներկայացուցիչների ներգրավումը միջազգային բնույթի գործունեության իրականացմանն առնչվող միջգերատեսչական հանձնաժողովների, աշխատանքային խմբերի և այլ մարմինների, ինչպես նաև ըստ անհրաժեշտության՝ օտարերկրյա պետություններ այց իրականացնող պատվիրակությունների կազմում:

13. Օտարերկրյա պետություններում Հայաստանի Հանրապետության դիվանագիտական ծառայության մարմինները համապատասխան երկրներ մեկնող պաշտոնական պատվիրակությունների և պետական կառավարման համակարգի մարմնի պաշտոնատար անձանց գործուղման մասին իրազեկվում են արտաքին գործերի նախարարության միջոցով:

14. Օտարերկրյա պետություններում Հայաստանի Հանրապետության դիվանագիտական ծառայության մարմնի ղեկավարը կամ ներկայացուցիչը որպես կանոն մասնակցում է պետական կառավարման համակարգի մարմնի ղեկավարի և պաշտոնատար անձի հանդիպումներին, միջազգային համաժողովներին և նիստերին, որոնք նախատեսում են Հայաստանի Հանրապետության արտաքին քաղաքականությանն առնչվող հարցերի քննարկում և/կամ որոնց արդյունքում կարող են ընդունվել Հայաստանի Հանրապետության համար պարտադիր կատարման ենթակա բանաձևեր կամ որոշումներ, ձեռք բերվել արտաքին քաղաքականությանն առնչվող պայմանավորվածություններ, արվել արտաքին քաղաքականության հարցերի հետ կապված հայտարարություններ:

15. Պաշտոնատար անձինք և պետական կառավարման համակարգի մարմինների ներկայացուցիչներն իրենց լիազորությունների շրջանակներում կարող են հանդես գալ արտաքին քաղաքականության առանձին հարցերի վերաբերյալ հայտարարություններով միայն արտաքին գործերի նախարարության հետ համաձայնեցված դիրքորոշումներին համապատասխան: Հայաստանի Հանրապետության արտաքին քաղաքականության գերակա հարցերի վերաբերյալ պաշտոնական դիրքորոշումները, Կառավարության ծրագրի հիման վրա վարչապետի կողմից սահմանված արտաքին քաղաքականության հիմնական ուղղություններին համապատասխան, արտաքին գործերի նախարարության կողմից մշակվում և թարմացվում են ըստ անհրաժեշտության և ներկայացվում պետական կառավարման համակարգի մարմիններ։

16. Պետական կառավարման համակարգի մարմինների ղեկավար պաշտոններ զբաղեցնող անձանց կողմից օտարերկրյա պետությունների, միջազգային կազմակերպությունների պաշտոնատար անձանց և մարմինների, Հայաստանի Հանրապետությունում հավատարմագրված դիվանագիտական և միջազգային կազմակերպությունների ներկայացուցչությունների, ինչպես նաև օտարերկրյա պետություններում Հայաստանի Հանրապետության դիվանագիտական ծառայության մարմինների հետ հարաբերությունները, այդ թվում` պաշտոնական նամակագրությունը, բանակցությունները, փաստաթղթերի ստորագրումը, երկկողմ և բազմակողմ ձևաչափով պաշտոնական հանդիպումները, պաշտոնական և աշխատանքային հրավերները և ընդունելությունները, պաշտոնական և աշխատանքային այցերը, խորհրդակցությունները, պաշտոնական հայտարարությունները, այլ պայմանավորվածությունները, իրականացվում են արտաքին գործերի նախարարության հետ համաձայնեցված:

17. Սույն կարգի 16-րդ կետում նշված անձանց և մարմինների կողմից պաշտոնատար անձանց և պետական կառավարման համակարգի մարմիններին ուղղակիորեն հասցեագրված գրությունների պատճենները ներկայացվում են արտաքին գործերի նախարարություն՝ ստանալուց հետո եռօրյա ժամկետում։

18. Պետական կառավարման համակարգի մարմինները Հայաստանի Հանրապետությունում հավատարմագրված օտարերկրյա պետությունների և միջազգային կազմակերպությունների ներկայացուցիչների հետ պաշտոնական հանդիպումների կազմակերպման մասին առնվազն 3 օր առաջ, տեղեկացնում են Հայաստանի Հանրապետության արտաքին գործերի նախարարությանը, որի ներկայացուցիչն անհրաժեշտության դեպքում կարող է մասնակցել վերոհիշյալ հանդիպումներին: Այն դեպքում, երբ պաշտոնական հանդիպումները կազմակերպվում են հրատապ, ապա Հայաստանի Հանրապետության արտաքին գործերի նախարարությունը այդ մասին տեղեկացվում է պաշտոնական հանդիպման պայմանավորվածությունը ձեռք բերելուց անմիջապես հետո:

19. Սույն կարգի 16-18-րդ կետերը չեն տարածվում.

1) ուժի մեջ մտած միջազգային պայմանագրերով կարգավորվող այնպիսի հարաբերությունների վրա, որոնք նախատեսում են անմիջական հաղորդակցություն.

2) այն միջազգային կազմակերպությունների շրջանակներում իրականացվող հարաբերությունների վրա, որոնցում ընդունված կանոնակարգի համաձայն նախատեսվում են ուղղակի շփումներ համապատասխան պետական մարմինների և պաշտոնատար անձանց հետ.

3) ֆինանսների նախարարության կողմից իր իրավասություններից բխող օտարերկրյա պետությունների և միջազգային ֆինանսական կազմակերպությունների ու ինտեգրացիոն կառույցների հետ համագործակցության ոլորտում իրականացվող ամենօրյա աշխատանքների վրա.

4) այն դեպքերում, երբ 16-18-րդ կետերում նշված միջոցառումներն իրականացվում են անմիջականորեն՝ արտաքին գործերի նախարարության առաջարկությամբ կամ համաձայնությամբ։

20․ Սույն կարգի դրույթները չեն տարածվում Հայաստանի Հանրապետության ազգային անվտանգության ծառայության և Հայաստանի Հանրապետության պաշտպանության նախարարության կողմից օտարերկրյա պետությունների, միջազգային կազմակերպությունների պաշտոնատար անձանց, Հայաստանի Հանրապետությունում հավատարմագրված դիվանագիտական ներկայացուց-չությունների և միջազգային ներկայացուցչությունների հետ Հայաստանի Հանրապետության դիրքորոշումը չպահանջող, տարեկան հաստատված ծրագրերով և ստորագրված միջազգային փաստաթղթերով նախատեսված, օպերատիվ, ինչպես նաև տեխնիկական բնույթի հարցերին առնչվող ուղղակի շփումների միջոցով իրականացվող հարաբերությունների վրա:

21. Սույն կարգի 19-րդ կետում նշված դեպքերում պետական կառավարման համակարգի մարմիններն իրենց գործունեության մասին ամփոփ տեղեկությունները արտաքին գործերի նախարարություն են ներկայացնում կիսամյակային պարբերականությամբ:

22. Օտարերկրյա պետությունների հետ համագործակցության միջկառավարական հանձնաժողովների գործունեության ընդհանուր համակարգումն իրականացնում է արտաքին գործերի նախարարությունը՝ օրենսդրությամբ սահմանված կարգով:

23. Միջկառավարական հանձնաժողովների հայկական կողմի անհատական կազմի, ներառյալ նախագահի և նախագահի տեղակալի վերաբերյալ առաջարկությունը վարչապետի հաստատմանն է ներկայացնում արտաքին գործերի նախարարությունը՝ համաձայնեցված համապատասխան մարմինների հետ:

24. Միջկառավարական հանձնաժողովների հայկական կողմի ղեկավարները հանձնաժողովի նիստից և հանձնաժողովի հայկական կողմի նիստերից հետո 15-օրյա ժամկետում հաշվետվություն են ներկայացնում վարչապետին, իսկ դրա պատճենը՝արտաքին գործերի նախարարություն:

25. Սույն կարգի կատարման մասին արտաքին գործերի նախարարը պարբերաբար զեկուցում է վարչապետին: